L-ikbar avveniment tal-inbid f'Malta, id-Delicata Classic Wine Festival, reġa' wasal bil-15-il edizzjoni tiegħu li se ssir bejn il-Ħamis l-4 u l-Ħadd is-7 t'Awwissu fil-Barrakka ta' Fuq fil-Belt Valletta. Il-festival, li kull filgħaxija jibda fis-7.00pm u jdum sa nofsillejl, hu mistenni li jkun wieħed aqwa mis-soltu. Iljieli sajfin b'atmosfera pjaċevoli u rilassanti, inbejjed fini, mużika u ospitalità mill-aqwa, id-Delicata Classic Wine Festival, organizzat mill-produttur tal-inbid ewlieni f'Malta, hu taħlita festiva kollu kemm hu. B'kollox se jkun hemm 24 tip ta' nbid differenti li wieħed jista' jduq kemm jixtieq. Varjazzjonijiet minn disa' marki ta' nbejjed li ġew ippremjati internazzjonalment se jkunu servuti minn ħafna bankarelli mifruxa madwar il-ġonna tal-Barrakka. Fost dawn hemm il-frizzante; inbejjed semi-sparkling, għażla ta' nbejjed bojod, ħomor u rosè tad-ditta Medina u boutique wines mid-ditta Victoria Heights, għażla ta' nbid Gran Cavalier u oħrajn Gran Vin de Hauteville, l-iktar inbid Malti rikonoxxut internazzjonalment. Inbejjed popolari oħra jinkludu Dolcino u Maltese Falcon, il-varjetà ta' nbejjed Classic Collection, kif ukoll Pjazza Reġina li wkoll se jkunu disponibbli matul il-festival. Is-sistema għad-dħul fil-festival hi faċli. Id-dħul huwa b'xejn. Dawk li jixtiequ jduqu l-inbejjed ta' Delicata, jistgħu jixtru wristband għal matul is-serata u tazza kommemorattiva għall-prezz ta' €14. Il-bejgħ tat-tazzi u wristbands jieqaf fil-11.00pm, biex nofs siegħa wara jitferrgħu l-aħħar inbejjed u l-festival jagħlaq f'nofsillejl. L-ebda tazza, wristband jew alkoħol mhu se jinbiegħ lil min hu taħt is-17-il sena, filwaqt li l-viżitaturi huma mfakkra biex igawdu l-festival b'mod responsabbli. Matul il-festival se jkun hemm għażla t'ikel Malti bħal majjal il-forn, platti Mediterranji, ikel Indjan, sushi kif ukoll pizez, platters tal-ġobon u priżet u deżerti. Għall-ewwel darba, f'din il-15-il edizzjoni, dawk li għandhom id-Delicata Privilege Card se jkollhom il-vantaġġ li jibbukkjaw online minn qabel fuq is-sit www.delicata.com. B'hekk igawdu minn faċilità li se tħaffef il-proċess tad-dħul mingħajr il-bżonn li wieħed joqgħod jistenna fil-kju biex iħallas. Attività oħra ġdida hi Salute! li se tkun esperjenza kulinarja kkumplimentata b'varjetà ta' nbejjed fini li se ssir fil-livell t'isfel tal-ġonna, is-Saluting Battery, il-Ġimgħa, is-Sibt u l-Ħadd filgħaxija, jiġifieri mill-5 sas-7 ta' Awwissu. Salute! se tkun qed toffri platti gourmet akkumpanjati bl-inbejjed ta' Delicata, ilkoll servuti fl-isfond tax-xena pittoreska tal-Port il-Kbir. Organizzata minn Delicata b'kollaborazzjoni ma' Island Caterers, il-prezz għal din l-ikla hu €45 għal kull persuna. Hu rakkomandat li wieħed jirriserva u jixtri l-biljetti bil-quddiem billi jżur www.delicata.com/salute/ jew iċempel 2143 3268 (mit-Tnejn sal-Ġimgħa bejn id-9.00am u l-5.00pm). Kull filgħaxija se jkun hemm mużika live, bl-ewwel show il-Ħamis 4 ta' Awwissu minn Cash & Band u Red Electrick, filwaqt li l-Ġimgħa se jdoqqu Planet Seed u Spiteri Lucas Band. Xarulù u The Crowns se jdoqqu s-Sibt filwaqt li l-Ħadd se jieħdu sehem Relick u George Curmi l-Pusè, li se jagħlaq il-festival. Dan kollu se jkun ippreżentat minn Mireille Bonello. Id-Delicata Classic Wine Festival għandu l-appoġġ ta' Mapfre Middlesea, Petrolea, APS Bank, Mediterranean Building Finishes u Mediterranean Scaffolding Ltd. Aktar dettalji dwar il-festival jistgħu jinkisbu mis-sit: www.delicata.com jew ċempel 2182 5199.